open-index/open-wikipedia-markdown huggingface dataset:
Urang Cino Medan

**Cino Medan** (atau istilah pado taun 2000an disabuik **Tionghoa Medan**; Hokkien: **Medan Tenglang**) adolah sabutan untuak urang Cino nan barasa dari Medan, Sumatera Utara. Urang Cino alah ado di Medan sajak abaik ka-15 dan galombang rantau urang Cino ka Medan taruih balanjuik inggo maso Hindia-Balando. Kalompok etnis talabeli (*stereotyping*) sabagai etnis nan pandai badagang di Medan, nan panah sakali wakatu talibaik dalam gesekan jo kalompok etnis lainnyo.

## Sijarah
Urang Cino partamo kali tibo di Medan dipakirokan pado abaik ka-15 untuak baniago. Kalompok partamo ko manjadi fase partamo galombang rantau urang Cino ka Medan. Fase kaduo yaitu katiko Medan jo sakaliliangnyo alah dikuasoi Hindia-Balando. Pamarintah kolonial sangkek tu mandatangkan urang Cino untuak maolah parak-parak sajak abaik ka-18. Dek tujuan itu, urang Cino ko sabuik jo *Cina Kebun Sayur.* Fase katigo adolah pado akhia abaik ka-19 inggo ka-20. Para parantau Cino ko mambaok budayo sarato haratonyo ka Medan.

Pado generasi partamo nan marantau ka Medan, pambauran jo panduduak satampek masih alun bajalan elok dek masih payah bakomunikasi. Urang dari generasi partamo ko acok disabuik "totok" atau "*singkhe*" dek masih baru.

## Rujuakan
Tuanku Lintau

**Tuanku Lintau** (*1740-1832*) adolah saorang ulama gadang dari Lintau, namo asli beliau adolah Saidi Muning, anak dari panghulu nan bagala Datuk Sinaro Basa.

## Pandidikan
Tuangku Lintau pernah baraja di Koto Tuo, dan malanjuik an baraja ka Natal dan Pasaman. satalah salasai baraja di Natal, pado tahun *1813* baliau mandirikan surau di Pasaman, beliau mamimpin salah satu surau nan ado di Pasaman, sahinggonyo baliau dipangia Tuanku Pasaman.

## Misi
Tuanku Lintau pulang ka kampuang halaman untuak manyalasaian misinyo, yaitu maubah parangai jo mampaelok moral masyarakaiak. dalam wakatu singkek Tuanku Lintau bisa mangumpuan banyak hulubalang nan barasal dari murid-murid Tuanku Halaban. muningsyah, rajo Pagaruyuang, indak manantang gerakan Tuanku Lintau dalam manjalankan misinyo. Tapi masyarakaik kampuang-kampuang nan dakek jo Pagaruyuang, tak mau tau jo kahidupan, sampai-sampai manunjukan pamusuhan, sahinggonyo tumbul partantangan jo Masyarakaik.

Tuanku Lintau dapek mampalaweh administrasi Padri, karano dukungan hulubalangnyo. Di daerah bukik sabalah timur Lintau, sistim padri ditarimo sacaro elok. Sahubungan jo itu, dasar-dasar ekonomi dan politik Kerajaan Pagaruyuang hancua. kaluarga kerajaan bausaho untuak manyalamaik an diri jo caro kambali ka sakutu lamo, yaitu Belanda. Sadonyo nagari nan talatak pado jalur Koto Piliang, ka pantai barat, ikuik manandotangani pajanjian jo Balando pado tahun 1819. Mulai sajak itu Gerakan Pemabaharuan Padri berhadapan jo Belanda yang kamudian barubah manjadi Parang Padri. 

## Rujuakan
Karaguan adaik pakawinan minangkabau

Mamasuki abaik ka 20, adaik pakawinan yang salamo ko di patahanan mulai di raguan. Urang-urang nan nio parubahan mulai manyarang kaum adaik nan masih tradisionil. *Doenia Achirat* misalnyo mampatanyoan manga di nagari yang bapaga adaik jo agamo malah banyak tajdi pakawinan yang mambuek urang ndak bahagia.  Kajadian itu tajadi diduga karano adonyo pajodohan. Pakawinan yang diadoan sacaro adaik dek kandak urang tuo jo mamak dengan caro bajodohan di anggap sabagai palapeh utang tarakhir urang tuo ka anaknyo. Tujuannyo elok, supayo anak padusi nyo bisa mandapaik laki yang elok dan bisa manjago urang ko. Mako dek itu acok di lakuan pakawinan antaro kaluarga tadaket, contohnyo anak jo kamanakan. Hal iko biaso dikenal jo namo pulang ka mamak atau pulang ka bako. yang jaleh asa usua nyo jo katurunannyo. 

Dalam pakawinan *eksogami*, hubungan laki bini indak bagitu panuah makna sahinggo paralu campua supayo indak goyah. tambah dakaik hubungan kaluarga, tambah kuek pulo hubungan pakawinan itu. Pakawinan jo urang lain malah dianggap bisa marusak adaik urang tu. apalgi bakawin jo padusi dari lua minang. Patamo, karano anak nan lahia dari pakawinan itu bukan suku minang jadinyo. dan apolai kahidupan padusi manjadi beban untuak lakinyo. Padohal satiok laki-laki tugas utamonyo untuak kaparluan saudaranyo, kaumnyo dan nagarinyo. Mako dari itu, sajak ado bini dari lua malha dianggap beban dek kaluargo.
Universitas Islam Darul Hikmah

Universitas Islam Darul Hikmah adolah paguruan tinggi nan talatak di Kota Bukittinggi. Kampus iko didirian pado tangga 27 Rajab 1373 H (Tahun 1953 M). Kampus iko kini lah baubah namo manjadi IAIN Bukittinggi . Pado mulo badirinyo, kampus iko mampunyoi 5 fakultas nan didirian pado tangga 12 Oktober 1957.

## Fakultas nan dimiliki

# Fakultas Hukum Islam di Bukitinggi, didirian pado tangga 27 Rajab 1373 H.
# Fakultas Usulud-Din di Padang Panjang, didirian pado tangga 12 Agustus 1959
# Fakultas Ad-Da'wah wal-Irsyad di Payakumbuh, didirian 23 Juni 1957
# Fakultas Fiqhi wal Ushul di Solok, didirian tanggal 6 Agustus 1957 
# Fakultas Loghatul 'Arabiyah wat Tarbiyah di Padang, didirian pado tangga 9 September 1957

## Panamoan Gala
Pado Fakultas Hukum Islam di Bukittinggi tadapek 2 gala yoitu Syahadah 'Aliyah dalam Hukum Islam (Bachelor of Islamic Law = B.I.L) lamonyo 4 taun nan kaduo yoitu Syahadah 'Alimiyah atau satingkek Master (Master of Islamic Law = M.I.L) lamonyo 2 taun. Pado fakultas Usulud-Din maagiah gala Bachelor of Islamic Theology (B.I.Th.) lamonyo 4 tahun. Pado fakultas Da'wah Wal Irsyad maagiah gala, Bachelor of Islamic Missionary (B.I.M)lamonyo 4 tahun, jo Master of Islamic Missionary (M.I.M) salamo 2 tahun. Pado Fakultas Fiqhi Wal Usul maagiah gala (B.I.J) jo gala Master of Islamic jusrisprudence (M.I.J). Sadangkan Fakultas Logahtul Arabiyah Wat Tarbiyah maagiah gala Bachelor of Education (B.Ed.).

## Rujuakan
Merantau dan emas

*sajauah tabangnyo bangau, kok pulang ka kubangan juo*, itulah filosi nan dari dulu dipakai dek parantau dari bumi minang nan ko. tapi, apo nan marantau nan tun?.

marantau, adolah sabutan untuak urang minang nan pai kalua dari ranah jo tapian bumi minang, biasonyo urang tau jo rantau ko untuak marubah nasib. nan sabananyo rantau ko punyo carito nan panjang. marantau ko saksi juo dalam carito bagaimano bumi minangkabau dahulunyo.

baapo dek ado marantau ko?. marantau, sabananyo dahulu, urang minangkabau hanyolah mamiliki babarapo tampek populasi sajo di darek, lai ado pangambangan nagari tapi badakek-an, alasan di baliak itu iolah sagi status,ekonominyo, nan kok batambah jauah batambah sulik manyusuaian diri. dek alah manamui riak di dalam tabek, kambangnyo urang nan indak tatampuang ciek nagari, dek lah talampau padek di suatu tampek nan tun, mako dilakuanlah rantau, nan tujuannyo dulu untuak mampabanyak nagari di lingkungan bumi minangkabau. papindahan itu disabuik rantau hilia atau rantau hilir. rantau hilia ko adolah papindahan nan malintehi bukik barisan nan mano umumnyo mangarah ka ampek batang aia nan pantiang, lorong kapado batang aia siak, kampar, indaragiri, jo batanghari. ampek batang ayia nan tun manolah tatuju ka ciek muaro, nan muaro tatuju ka selat malaka. didalam pajalanannyo, ado nan manatap di sinan, ado nan manaruihan pajalanannyo.

sangkuik pauik ameh jo rantau iolah nan dulunyo, urang-urang minang dasarnyo urang nan baladang jo batani, ado nan alah tatap, ado juuo ladang nan bapindah-pindah. tapi ado juo nan pandai mandulang samo maayak ameh, nan mano tampek maasiahan ameh dahulunyo iolah sijunjuang, batang aia pagu, rao, salido, sangir, sipayang, tanah data timur, tanah data barat jo tompek-tompek lainnyo. ameh ko tanamo di masonyo nan sampai ka nagari sabalah. salain baladang bapindah-pindah katarampilan mandulang ameh ko manjadi boka untuak badagang dalam marantau. sampai-sampai ameh manjadi salah satu bagian nan pantiang untuak pajalanan rantau. ado pulo suatu maso, babarapo urang di minang ko nan pandai mandulang ameh ko di undang dek rajo nan ado di nagari malaysia.  

## Rujuakan
Sumatera Tengah

**Sumatera Tangah** adolah provinsi nan panah tacataik sabagai salah satu provinsi di Indonesia nan wilayahnyo tadiri ateh Sumatera Barat, Riau, Jambi, jo Kapulauan Riau pado maso kini. Provinsi iko sajak taun 1957 alah indak tacataik lai sabagai provinsi Indonesia salapeh dibubarkan jo UU Darurat No. 19 Tahun 1957 dan dipacah manjadi provinsi Sumatera Barat, Riau, jo Jambi lewaik UU No. 61 Tahun 1958 dek pamarintahan Soekarno.

## Sijarah administrasi

### Sumatra Tangah (1948-1950)

* Peraturan: UU No. 10 Tahun 1948 (disahkan dan diundangkan 15 April 1948).
* Wilayah asa: 1. Karesidenan Sumatra Barat, 2. Karesidenan Riau dan 3. Karesidenan Jambi.
* Kadudukan Pamarintahan: Bukittinggi.
* Lain-lain:

# Pakambangan dari Provinsi Sumatra.
# Katiko dibantuak partamo kali alun ado UU nan maatua tantang pamarintahan daerah (1948).
# Sabagian wilayahnyo didirikan/manjadi Satuan kanagaraan Riau (1948).
# Salamo Periode Pamarintahan Darurat sampai sakitar patangahan 1950 pamarintahannyo basipaik militer.
# Dibantuak baliak manjadi Provinsi Sumatera Tangah [II] tanpa mancabuik peraturan UU No. 10 Tahun 1948 (1950).

### Sumatera Tengah (1950-1957/8)

* Peraturan:

# Perppu No. 4 Tahun 1950 (disahkan 14 Agustus 1950; balaku 15 Agustus 1950) jo. UU Drt No. 16 Tahun 1955.
# PP RIS No. 21 Tahun 1950 (ditatapkan 14 Agustus 1950; diumumkan 16 Agustus 1950; balaku 17 Agustus 1950).

* Wilayah asa: 1. Karesidenan Sumatra Barat, 2. Karesidenan Riau jo 3. Karesidenan Jambi.
* Kadudukan Pamarintahan: Bukittinggi.
* Lain-lain:

# Pambantukan partamo (manuruik kato supakaik RIS-RI [caliak PP RIS No. 21 Tahun 1950 ])/Pambantukan baliak.
# Dibubarkan jo UU Drt No. 19 Tahun 1957 (ditatapkan manjadi UU No. 61 Tahun 1958). Wilayahnyo dibantuak (dikambangkan) manjadi Provinsi Sumatra Barat (1957/8), Provinsi Riau (1957/8), dan Provinsi Jambi (1957/8).

## Daftar Gubernur

## Rujuakan

## Pautan lua
Mansorandak

**Mansorandak** marupoan upacara panyambutan untuak urang nan pai atau pulang dari tampek nan dikunjunginyo atau tampek nan baru di Biak, Manokwari, Papua Barat. Tampek nan dikunjungi indak hanyo di lua Papua, tapi di dalam wialyah Papua sarupo dari Jayapura ka nan lain bisa pulo. Upacara tu dilakuan sabagai ungkapan raso syukur dek karano urang tu alah baliak atau pulang selamat. Mansorandak ditujuan untuak tamu atau urang pantiang lainnyo.

## Proses
Jikok urang tu manggunoan transportasi lauik, upacara Mansorandak disiapan di palabuhan lauik, baitu pulo untuak nan dari darek atau udara disasuaian pulo. Jikok nan dijapuik masih anak-anak, anak tu langsuang digendong dek om nyo manggunoan kain gendong nan alah disiapan. Katiko di rumah, diadoan pesta, makanan disiapan sarato digantuang jo tali sarupo katupek, pisang, tabu, pinang siriah, jo lain sabagainyo. Makanan nan digantuang jo tali tu disabuik *Abiyoker*.

Salain manyiapan makanan, ado pulo *wonggor* atau buayo putiah nan tabuek dari pasia putiah. Buayo tu malambangan basonyo uran nan baru tibo tu alah malewatan tintangan jo lauik lueh, sahinggo disimbolan jo buayo nan manjadi rajo lauik. Ado pulo pasia nan dibuek manyarupoi Tuturuga/penyu (*Wau*) jo sambilan piriang gadang nan dilatakan babarih mamanjang di pintu rumah. Sambilan piriang tu malambangan sambilan Keret/Marga Suku Doreri. Urang tu harus bajalan mamuta ka arah kanan piriang nan dilatakan mamanjang dari arah buayo ka penyu sabanyak sambilan kali.

Sasudah siap putaran patamo, kaki urang tu dibasuah jo tetua adaik nan mamandu acara Mansorandak. Prosesi mambasuah kaki ko balangsuang satiok putaran hinggo putaran ka sambilan. Sasudah putaran kasambilan, pambasuhan kaki salasai dilakuan, kasambilan piriang dianjakan sarato urang tu mainjak kapalo buayo pasia putiah sampai ancua. Sudah tu bajalan ka penyu pasia putih sarato mainjaknyo pulo sampai ancua.

## Referensi
Mustafa Husain Purba Baru

**Mustafa Husain Purba** adolah saurang ulama di Tapanuli. Lahia di Tano Bato tahun 1883 (Tapanuli Selatan).

## Kahidupan
Baliau maabihkan maso mudo nyo di Sikolah Gubernemen kelas 2. Pado tahun 1900 baliau barangkek ka Makkah untuak ibadah haji jo malanjuikan studinyo. Baliau tingga di Makkah salamo 11 tahun lamonyo. Salamo di Makkah baliau baguru ka : Syekh Muchtar Atharid Bogor, Syekh Abd. Kadir Al-Mandily, Syekh Ahmad Khatib Minangkabau. Pado tahun 1912 baliau baliak ka Tano Bato. Baliau maabihkan wakatu nyo sabagai guru jo panasehat, pado tangga 14 November 1955 Baliau maningga pado umua 72 tahun.

## Karir
Pado tahun 1912, satalah baliak dari Makkah baliau mandirian pesantren di Tano Bato. Pado tahun 1915 Tano Bato takanai galodo sahinggo proses baraja maaja dilakuan sacaro barhalaqah. Salain sabagai guru baliau juo sabagai panasehat P.B 'iyatul Washliyah (tahun 1936). Tahun 1939 baliau mandirian pakumpulan Al-Ittiha-diyatul Islamiyah (A.I.I). Baliau juo katua umum M.I.T (Majlis Islam Tinggi) di Bukittinggi. Pado tahun 1947 dari anjuran beliaulah cikal bakal badirinyo Nahdatul Ulama di Tapanuli nan manjadi N.U. Sumatera Utara. 

## Rujuakan
Etnokoreologi

**Etnokoreolog**i adolah ilmu untuak manjalehan tari nan bakambang dalam sabuah kalompok etnis tatantu, Soedarsono manjalehan RM Pramutomo (2007). bahwasanyo *ethnochoreology* iolah pandakekan nan dipakai untuak sabuah penelitian tantang tari etnis manggunoan metode etnografis sabagai metode untuak mangumpuan data nan ka dicari. salain tu sacaro etnokoreologis tari, iyolah sabuah produk manganduang nilai-nilai nan diyakini samo masyarakatnyo.

## Rujuakan
Batu basurek Sitopayan II

**Batu basurek Sitopayan II** adolah salah satu batu basurek nan ditulis dalam bahaso Proto Batak; jo manggunoan aksara Batak Kuno. Batu basurek iko ditamuan di Biaro (candi) Si Topayan, yaitu di kampuang Sitopayan, Kecamatan Portibi, Kabupaten Padang Lawas Utara, di Provinsi Sumatra Utara. Naskah batu basurek iko ado duo barih, jo ditulih pado salah satu sisi dari lapiak (aleh) arca batu pado bidang nan mandata (horisontal). F.D.K. Bosch mampakiroan baso batu basurek iko dibuek pado abaik ka-13 M, badasa bantuak jo ciri-ciri aksaranyo.

Isi batu basurek mancaritoan tantang pandirian biaro untuak surang rajo, nan dilakukan dek ampek urang banamo Pu Sapta, Hang Buddhi, Sang Imba, jo Hang Langgar. Panyabuikan kato sandang *Hang*, *Sang*, jo *Pu (Mpu)* di muko namo-namo urang mapaliekan juo kabiasoan nan dilakuan dek masarakaik nan babahaso Malayu.

Panaliti Robert von Heine Geldern mandugo baso tulisan pado batu basurek iko adolah bantuak aksara Batak awa. Dipakiroan baso tulisan tasabuik adolah contoh paliang awa tulisan Batak, jo mungkin sajo punyo ubuangan nan arek jo tulisan dari urang-urang di padalaman pagunuangan Sumatra. Salain itu, Goris (1930) baspekulasi baso namo-namo Sapta, Buddhi, Imba, jo Langgar mungkin sajo adolah candrasengkala, yaitu mawakili angko-angko 7, 5, 1, jo 1, sainggo muncua dugaan baso Biaro Si Topayan dibangun pado taun 1157 Saka (1235 Masihi).

Kini ko, batu basurek iko disimpan di Museum Negeri Sumatra Utara, jo nomor inventaris 1517.2.

## Naskah
Naskah batu basurek iko manuruik Bosch (1930) jo Utomo (2007) adolah sbb.:

# *pu Sapta hang buddhi sang imba hang langgar tat(kā) la itu*
# *barbwat biyara paduka śrǐmahāraja*

## Tajamahan
Tajamahan naskah batu basurek iko manuruik Setianingsih dkk (2003) adolah sbb.:

# Pu Sapta, Hang Buddhi, Sang Imba, jo Hang Langgar tatkala itu
# Mambuek (tampek batapa) biaro sang rajo

## Caliak pulo
* Aksara Batak
* Bahaso Batak
* Candi Bahal
* Daftar batu basurek di Sumatra Utara
* Batu basurek Sitopayan I

## Rujuakan
Nasri Chepi

**Nasri Chepi** adolah saurang sutradara film katurunan Minangkabau. Kaduo urang tuo baliau barasal dari Pariaman. Urang tuo baliau marantau jo tingga di Aceh samanjak mudonyo. Nasri Chepi dilahiakan di Banda Aceh tanggal 16 Oktober 1950 jo maningga di Jakarta pado tanggal 18 Desember 2010 dalam umua 60 tahun. 

## Karir
Nasri Chepi lah banyak malahiaan jo manyutradarai film-film nan batemakan carito anak mudo, diantaro karyanyo nan labiah dikana adolah *Catatan Si Boy* nan dibuek pado patangahan tahun 1980-1990. Dek karano samakin terkenal film ko, mako dibuek film Catatan *Si Boy II* pado tahun 1988 sampai film *Catatan Si Boy V* pado tahun 1991. Kamudian pado tahun 2003, baliau mambuek jo mangaluaan film *Eiffel  in Love*.

Dari film *Catatan Si Boy*, Nasri Chepi dapek maangkek namo-namo artis sarupo Onky Alexander, Meriam Belina, Paramitha Rusady, Nurul Arifin jo Didi Petet.

## Rujuakan
Dampeang

**Dampeang** marupokan samacam musik vokal nan digolongkan kalagu atau nyanyian. Kato Dampeang  dalam dialek masyarakaik Minangkabau di Padang Pariaman samo jo kato *damping* nan aratinyo **<nowiki/>**'berdampingan' atau 'berdekatan'. Dalam hal iko nan badampingan adolah musik vokal Dampeang jo garak *[[Silek Luambek]].*

## Asa mulo
Musik vokal *dampeang* nan digunoan untuak patunjuakan kesenian *Luambek* nan tadiri dari 2 jinih, sarupo jo *Dampeang Jantan* samo *Dampeang Batino.* Pado awalnyo dinyanyian samo 2 urang laki-laki nan disabuik *Tukang Dampeang* (panyanyi *Dampeang*). Surang menyanyian lagu nan dinamoan *Dampeang Jantan ,* nan lain menyanyian lagu nan dinamoan *Dampeang Batino*. Istilah *Jantan* nan ado dalam lagu *Dampeang Jantan*  menganduang relevansi jo keadaan kaum laki-laki Minangkabau nan patriotis sarato agresif. Istilah *Batino* nan ado dalam lagu *Dampeang Batino* menganduang relevansi jo proporsi padusi Minangkabau nan disabuik *Limpapeh Rumah Nan Gadang* (padusi penyemarak Rumah Gadang).

## Rujuakan
Geodia nigra (Lindgren, 1897)

***Geodia nigra*** adolah spesies spons nan tagolong dalam kelas Demospongiae. Spesies ko juo marupokan bagian dari genus  Geodia dan famili  Geodiidae. Namo ilmiah spesies ko pertamo kali ditabikan pado taun 1897 dek Lindgren.

Saroman spons pado umumnyo, spesies ko mamiliki tubuah nan bapori dan pamukaan nan kareh mode batu. Salain itu, Geodia nigra dapek juo manyerap oksigen dari aia malalui proses difusi.

## Rujuakan
* *WoRMS Porifera: World Porifera Database*. Soest R. van (ed), 25.02.2020
Syekh Ibrahim Mufti

**Syekh Ibrahim Mufti** nan dikana juo jo namo Baliau Taram. Baliau alaah urang yang dihormarti dek masyarakaik. Baliau hiduik pado abaik ka 17. Hal iko dapek dibulekkan karano baliau marupokan kawan saangkatan jo Syekh Abdurra'uf Singkel Aceh sangkek baguru kapado Syekh Ahmad Qusasi di Madinah. Inyo baduo malakuan parjalanan ka Sumatera, tapeknyo di aceh pado tahun 1661 M. Katiko alah sampai di Aceh, Syekh Ibrahim Mufti dilapehan dek Syekh Abdurra'uf Singkel untuak badakwah ka palosok-palosok Tanah Jawi. Awalnyo baliau manuju ka Siak, Riau dan sampai ka Nagari Taram.Syekh Ibrahim Mufti mampunyoi duo urang bini. Nan ciek bininyo adolah urang taram, tampek baliau bamukim nan banamo Laut Aceh. Nan saurang lai indak dikatahui namonya yang barado di Siak. Kaduo bininyo ko dan katurunannyo batugas untuak manjago paninggalan-paninggalan baliau di kaduo tampek ko. 

## Sampainyo di Taram
Taram pado awalnyo hanyo bapanghuni sabanyak 82 urang, kamudian ditambah jo Syekh Ibrahim Mufti manjadi 83 urang. baliau manatap di rumah tokoh masyarakaik nan banamo Lelo Anso Nan Tinggi atau disabui juo jo gala Angku Bulu Lidah. Baliau manatap di Taram untuak mangajaan ilmu agomo. Banyak urang yang datang manuntuik ilmu kapado baliau, sahinggo Taram ko rami dikunjungi. Surau tampek mangaji baliau dikana jo namo Surau Tuo Taram. Baliau mandirian pulo masajik untuak tampek sumbayang nan indak jauah dari surau ko, namo masajiknyo adolah Masjid Baitul Kiramah.  

## Carito Karomaik
Banyak carito-carito yang tadanga di masyarakaik manganai baliau yang mansyur. Diantaronyo ikuik mamadamkan api katiko tajadi kabakaran di Makah. Pado saat itu baliau sadang mancukua rambuik, tibo-tibo baliau mangecek ka tukang cukua bahwasaonyo Makah Tapanggang, sakitiko itu badannyo ilang dimuko tukang cukua tu. Carito barikuiknyo adolah katiko Taram dilando dek musim paneh dan kakaringan. Baliau bajalan macara tampek yang nampak aia sambari mambaok timbo tambago jo mambaok tungkek ditangan. Ndak lamo, sampailah baliau di tampek mato aia yang dikana jo namo Kapalo Banda. Sakatiko itu balaiau mangecek ka aia iuntuak ikuik jo inyo sambai maantakkan tungkeknyo ka tanah. sahinggo, samanjak kajadian itu, Taram indak pernah dilando kakaringan. Takaik kamatian baliau indak dikatahui pulo. Hal iko datang kapado muridnyo nan bamimpi, baliau mangecekkan pado malam 27 Rajab di Taram ko akan tibo cahayo dari langik, di mano jatuah cahayo tu, disitulah makam baliau.

## Rujuakan
Musajik Larabanga

**Musajik Larabanga** adolah musajik bagaya arsitektur Sudan nan talatak di  desa of Larabanga, distrik Gonja Barat, Ghana. Musajik iko marupoan musajik baumua paliang tuo di Ghana dan salah satu nan paliang tuo di Afrika Barat. Bangunannyo tabuek dari batu tanah liek dan babantuak takah susunan piramida. Ado struktur takah manaro jo mihrab nan talatak di sisi barat jo timur bangunan.  

Sasuai jo namonyo, lokasi Musajik Larabanga barado di desa Larabanga. Kahadiran musajik iko mambuek Larabanga dijuluki sabagai "Makkah-nyo Afrika Barat" atau "kota Islam". Latak larabanga dakek jo Kota Damongo, ibu kota Distrik Gonja Barat nan marupoan Wilayah Savannah di Ghana.

Di antaro paninggalan saisuak nan ado di musajik iko adolah Alquran lamo. Dek panduduak satampek, Alquran nan tun diyakini sabagai hadiah "dari sarugo" untuak Yidan Barimah Bramah, imam musajik sangkek itu.

Samanjak ditagakan pado taun 1421, musaik iko alah acok kanai pelokan. Musajik Larabanga masuak sabagai salah satu dari 100 Situs Paling Terancam Punah. World Monuments Fund (WMF) punyo jariah gadang dalam parawatan bangunan.

## Pamelokan

Bangunan musajik iko alah acok dipelokan dek angin dan hujan nan kanai di dindingnyo. Pamelokan nan dilakukan maliputi renovasi jo restorasi nan mambuek tampilan luanyo alah barubah dari bantuak samulo.

Pado September 2002, angin badai mambuek bagian mihrab jo manaro rusak. Dek itu, World Monuments Fund (WMF) mamasuakan musajik iko ka dalam pantauannyo yakni World Monuments Watch pado 2020. 

Dewan Museum dan Monumen Ghana turun untuak mamelokan musajik dan maminta saran dari CRAterre, sabuah firma arsitektur nan bakaduduakan di Grenoble, Prancis. Firma nan tun dianggap punyo kaahlian dalam managakan struktur tanah liek. Pekerjaan renovasi didukuang dek WMF, jo dana hibah sagadang US$50.000 dari American Express.

## Rujuakan

### Bibliografi
*
*
*
 
## Pautan lua

*"Larabanga Mosque: A Ghanaian Treasure Reborn," ''ICON Magazine,'' Winter 2003/2004, p. 37. (archived at the Wayback Machine)
NH10

***NH10*** adolah film babahaso India kaluran tahun 2015 nan punyo tema *[[thriller]]*. Film iko disutradarai dek Navdeep Singh, samantaro naskahnyo ditulih dek Sudip Sharma. Pamain film iko iyolah Anushka Sharma, Neil Bhoopalam, Darshan Kumar, Deepti Naval, jo Ravi Jhankal. Caritonyo tantang sapasang kakasiah nan nio pai liburan malewati sabuah gurun, tetapi di tengah jalan mereka disarang dek panjaek. 

Judul film iko diambiak dari namo Jalan Raya Nasional 10 (bahaso Inggrih: National Highway 10) nan maubuangan Delhi jo daerah Fazilka di Punjab. Sutradara jo panulis naskah tainspirasi dari babarapo kajadian nyata barupo pambunuhan di NH10. Lagu-lagu dalam film digubah dek Sanjeev-Darshan, Bann Chakraborty, Abhiruchi Chand, Ayush Shrestha, Savera Mehta, jo Samira Koppikar. Produksi film iko dikarajoan dek Clean Slate Films, Phantom Films, jo Eros International. 

Manuruik rencana samulo, *NH10* dirilis pado 6 Maret 2015, tapi tatunda dek alun lolos sensor dari Dewan Sertifikasi Film Pusat India. Film iko dirilis secara teatrikal pado 13 Maret 2015. *NH10* dianggap sabagai film laris nan indak dipakiroan sabalunnyo. Dengan anggaran produksi sagadang US$1.2 juta, *NH10* barasil mandapek pandapatan kotor sagadang US$5.0 juta.

## Pamaian

* Anushka Sharma sabagai Meera
* Neil Bhoopalam sabagai Arjun
* Darshan Kumar sabagai Satbir
* Deepti Naval sabagai Ammaji
* Kanchan Sharma sabagai Pinky
* Ravi Jhankal sabagai Fauji
* Sushil Tyagi sabagai Inspektur Polisi
* Ravi Beniwal sabagai Chhote

## Rujuakan
Leon Agusta

**Leon Agusta** saurang Panyair dan Budayoan nan lahia jo namo Ridwan Ilyas. Baliau dilahiakan di Kampuang Sigiran, Maninjau pado tanggal 5 Agusuts 1938 jo maningga di padang dalam umua 77 tahun, pado tanggal 10 Desember 2015.

## Karir
Baliau dikatokan sabagai tiang pancang utamo palopor dunia kapanyairan pado masonyo di Sumatera Barat. Basamo jo Khairul Harun manjadi pandukuang partamo dari Sumatera Barat nan ikuik manandotangani "Manifes Kabudayoan", forum malawan Lekra/PKI nan dicetuskan dek sastrawan Wiratmo Sukito pado tahun 1964 di Jakarta. Pado tahun 1976-1977 Leon Agusta ikuik jo rombongan sastrawan Indonesia nan tapiliah untuak mangikuti "International Writing Program" di UniversitasLowa, Amerika Serikat. Baliau pernah mandapek kahormatan untuak duduak sabagai dewan kasenian di Jakarta.

## Rujuakan
Chairul Harun

**Chairul Harun** adolah sastrawan jo budayoan pamikia di Sumatera Barat. Baliau di lahiakan di Kayu Tanam, 17 Agustus 1940 jo maningga pado 19 Februari 1998 dalam umua 58 tahun di Padang. Sosok baliau banyak bakacimpuang di dunia kawartawanan. 

## karir
Samaso di Pakanbaru baliau lah pernah manjadi koresponden jo panulis tatap di Harian Amar Makmur nan tabik di Padang. Kamudian pernah manjadi Pamimpin Redaksi Harian Umum Haluan, Harian Singgalang jo marangkap sabagai koresponden tatap majalah Tempo untuak Sumatera Barat. Banyak karya-karya nan alah ditabikkan diantaronyo "Warisan", Monumen Safari-Sang Gubernur", jo sajumlah naskah drama, diantaronyo "Hari-Hari Terakhir Dt. Katumanggungan", Cindua Mato", "Sutan Pangaduan" jo "Ganda Hilang". Pado tahun 1979, karyanyo nan bajudul "warisan" mandapek hadiah dari Yayasan Buku Utama dari departemen Pendididkan dan Kebudayaan Republik Indonesia.

## Rujuakan
Asrul Sani

**Asrul Sani** marupokan sastrawan palopor angkatan 45, tokoh teater, perfilm jo pandiri Institut Kesenian Jakarta (IKJ). baliau dilahiakan di Rao, Mapat Tunggul, Pasaman pado tanggal 10 Juni 1926 jo maningga pado tanggal 11 Januari 2004 di Jakarta dalam umua 78 tahun.

## Karya
"Tiga Menguak Takdir" marupokan buku puisi partamo nan bahasil manggantikan Angkatan Pujangga Baru nan tanamo sajak zaman kakuasoan balando. Arti tasirek di dalam buku puisi ko mangungkapkan tantang parlawanan tigo urang panyair ko kapado bantuak-bantuak puisi model Pujangga Baru nan diantaronyo "dedengkotnya" Sutan Takdir Alisyahbana. Duo urang kawan baliau seniman nan bahasi mandobrak Pujangga Baru ko adolah panyair Chairil Anwar jo Rivai Apin.

Kamudian, diakhia-akhia ko baliau labiah dikanal sabagai tokoh teater jo perfilman Nasional. Karyanyo nan paliang tasohor adolah skenario dan panyutradaraan film "Naga Bonar".

## Rujuakan
Bastian Tito

**Bastian Tito** adolah saurang panulis novel nan dilahiakan di Padang pado tanggal 23 Agustus 1945 jo maningga di Jakarta tanggal 2 Januari 2006 dalam umua 60 tahun. 

Karya novel baliau banyak batemakan silek. Diantaronyo nan paliang tasohor iolah "Kupu-kupu Giok Sianok" dan "Wiro Sableng" nan ditayangkan di tipi nasional. Carito ko mulai di bueknyo samanjak tahun1967 di Jakarta.

## Rujuakan
Nuskan Sjarif

**Nuskan Sjarif** () adolah saurang guru jo musisi Indonesia nan mandirikan grup musik *[[:id:Orkes_Kumbang_Tjari|Orkes Kumbang Tjari]]* pado tahun 1961.

## Riwayat
Pado dekade 50-an jo 60-an orkes (grup musik) nan mambaokan musik banuansa Minang sangaik disukoi dek masyarakaik Indonesia. Orkes nan paliang populer katiko itu adolah *[[:id:Orkes_Gumarang|Orkes Gumarang]]* nan pado awalnyo didirikan dek Awaluddin Djamin nan kamudian hari manjadi Kapolri. *Orkes Gumarang* mangalami maso kajayoan dibawah pimpinan Asbon Madjid.

### Orkes Kumbang Tjari

Nuskan adolah panyuko *Orkes Gumarang*, sahingga inyo pernah manawarkan lagu ciptaannyo untuak dinyanyikan dek orkes tu, namun katiko inyo manyatokan nio bagabuang, pimpinan *Orkes Gumarang* nan mangatahui kamampuan Nuskan manolaknyo jo manyarankannyo untuak mambuek orkes surang.

Akhianyo Nuskan Sjarif mandirikan *Orkes Kumbang Tjari*, jo basamo panyanyi Elly Kasim, inyo pun maraih sukses, bahkan manjadikan Elly Kasim sabagai panyanyi lagu Minang legendaris nan dikanang sampai kini.

Dalam orkes tu, inyo bamain gitar nan mampu manghasilkan suaro-suaro mirip bunyi pakakeh musik tradisional Minang sarupo saluang (suling besar), talempong, rabab jo lainnyo. Sabalumnyo Nuskan bakarajo sabagai guru.

Di kamudian hari Nuskan Sjarif dipacayo sabagai pangisi ilustrasi musik untuk film-film Indonesia. Film partamo nan digarapnyo adolah *[[:id:Cinta_Rahasia|Cinta Rahasia]]* pado tahun 1976. Kamudian balanjut jo film-film barikuiknyo, diantaronyo *[[:id:Mustika_Ibu|Mustika Ibu]]* (1976), *[[:id:Liku_Liku_Panasnya_Cinta|Liku Liku Panasnya Cinta]]* (1976), *[[:id:Bungalow_di_Lereng_Bukit|Bungalow di Lereng Bukit]]* (1976), *[[:id:Seindah_Cintamu|Seindah Cintamu]]* (1976), *[[:id:Yang_Mana_Yang_Benar|Yang Mana Yang Benar]]* (1976), *[[:id:Garis_Garis_Hidup|Garis Garis Hidup]]* (1977), *[[:id:Gara_Gara_Janda_Kaya|Gara Gara Janda Kaya]]* (1977), *[[:id:Rosita|Rosita]]* (1978), jo  babarapo film lainnyo. Nuskan Sjarif, guru jo musisi badarah Pesisir Selatan ko maningga dunia di Jakarta pado 13 Februari 2007 pado umua 71 tahun.

## Rujuakan


## Pranala lua

* "Kumbang Tjari"  *Iramanusantara.org*. Diakses 10-6-2014.
* "Teruna Ria"  *Portal Resmi Provinsi DKI Jakarta*. Diakses 10-6-2014.
Daftar sungai di Sumatra

Sungai nan mangalia di pulau Sumatera tadaftar sabagai barikuik:
## Tagadang jo tapanjang
Sejumlah sungai tagadang jo tapanjang di Sumatera adolah sabagai barikuik:

* Krueng Aceh
* Sungai Asahan
* Sungai Barumun
* Batang Gadis
* Batang Hari
* Krueng Jamboaye
* Sungai Kampar
* Sungai Indragiri
* Sungai Lematang
* Sungai Musi
* Batang Rokan
* Sungai Siak
* Batang Tarusan
* Way Tulangbawang
* Sungai Wampu


## Manuruik provinsi
### [[Daftar sungai di Aceh|Aceh]]

### [[Daftar sungai di Bengkulu|Bengkulu]]

### [[Daftar sungai di Jambi|Jambi]]

### [[Daftar sungai di Lampung|Lampung]]

### [[Daftar sungai di Riau|Riau]]

### [[Daftar sungai di Sumatera Barat|Sumatera Barat]]

### [[Daftar sungai di Sumatera Selatan|Sumatera Selatan]]

### [[Daftar sungai di Sumatera Utara|Sumatera Utara]]

## Caliak pulo
* Daftar sungai di Indonesia

## Rujuakan

## Sumber
* W. van Gelder. Dari Tanah Hindia berkoeliling boemi: kitab pengadjaran ilmoe boemi bagi sekola anak negeri di Hindia-Nederland. J.B. Wolters, 1897.Original from National Library of the Netherlands (original from Leiden University Libraries). Digitized: Nov 5, 2017.
* Wetenschappelijke voordrachten gehouden te Amsterdam in 1883, ter gelegenheid der Koloniale Tentoonstelling. Amsterdam (Netherlands). Koloniale Tentoonstelling, 1883. Uitgegeven door de Vijfde Afdeeling van het Tentoonstellings-bestuur, E. J. Brill, 1884. Cornell University. Digitized: May 22, 2014.
Nurseha

**Nurseha** dilahiakan di Bandung Jawa Barat pado tahun 1938 jo maningga di Jakarta tahun 1980 dalam umua 42 tahun. Baliau mamiliki darah katurunan Minangkabau yang mangalia dari kaduo urang gaeknyo nan barasal dari Banuhampu, Kabupaten Agam, Sumatera Barat. Apaknyo dulunyo nan mampunyoi kadai Java nan barado di Jalan Lereang ka Jam Gadang.

## Karir
Nurseha marupokan palopor Pop Minang Padusi, nan ma angkek namonyo pado tahun 1970-an jo bagabuang jo orges Gumarang nan dipimpin dek Asbon Madjid. Nyanyi Gumarang nan takanal sampai kiniko adolah nyanyi yang dibuek dek A. Hamid nan bajudul "Ayam Den Lapeh". Nyanyi ko partamo kali di nyanyikan dek Nurseha. Inyo batuka karajo katiko karir manyanyinyo alah mulai radok. Sakatiko inyo baraliah karajo manjadi wartawati jo manjadi panyiar radio-radio nan babahaso Minang di Jakarta. Sarupo di Radio Draba jo Radio P2SC.

## Rujuakan
Lobatus gigas

***Lobatus gigas*** merupokan salah satu gastropoda moluska (sipuik lauik) tagadang jo badan nan lunak didalam keong jo bantuak keong bamahkota mangarucuik jo mampunyoi banyak duri di sakitar mahkotanyi. *Lobatus gigas* jugo dikana jo namo *Strombus gigas*, *Pink Coach* atau *Queen Coach* dalam bahaso Inggirih, jo *Große Fechterschnecke, Riesen-Fechterschnecke*, atau *Riesen-Flügelschnecke* dalam bahaso Jerman. *Lobatus gigas* iyolah sipuik lauik nan bisa dimakan, dan tagadang di barat lauik samudra Atlantik, dari Bermuda hinggo Brazil, khusunyo tagadang di lauik Karibia jo Lauik Florida. Pado saaik dawaso, *Lobatus gigas* dapek barukuran hinggo 30&nbsp;cm jo berek mancapai 3,3&nbsp;kg.

## Refrensi
Audie Murphy

**Audie Murphy** adolah saurang tentara Amerika Serikat, lahia pado 20 Juni 1925 dan maningga 28 Mei 1971. 

## Rujuakan
Film Harimau Tjampa

## Film Harimau Tjampa
**Film Harimau Tjampa** marupokan film pado zaman kemerdekaan, katiko sumangaik pambantuakan identitas nasional sadang digadang-gadangkan nan disutradarai dek Usmar Ismail pado tahun 1953 nan caritonyo tentang persilekan di daerah Minangkabau sakaligus manjadi film skenario terbaik pado Festival Film Indonesia 1955. Di kancah internasional, film iko dapek parhatian gadang dari pangunjuang Festival Film se-Asia (Tenggara) II di Singapura pado 1955.

## Plot
Film iko awalnyo manampilan carito saorang anak mudo nan banamo Lukman (Bambang Hermanto) nan punyo keinginan mambaleh dendam kematian apaknyo. Inyo pai ka daerah Pauh untuak baraja silek sakaligus maluruhi nieknyo. Inyo ka baraja silek samo nan namonyo Datuk Langit. Untuak biso jadi murid Datuk Langit, si Lukman ko harus maagiah 3 kerbau kapado Datuk Langit, tapi si Lukman ndak bisa do menyanggupi permintaan Datuk Langit. Salapeh itu, Lukman katamu jo Saleh, guru nan padek basilek sakaligus namua manjadian Lukman sabagai anak muridnyo. Saleh bapasan ka Lukman jan gunokan silek ko untuak kaparluan nan indak-indak. Tapi, Lukman acok bana malangga kato Saleh sahinggo Lukman diusia jo Saleh tu. Suatu waktu Lukman mambunuah seorang pejudi jo inyo masuak penjaro. Di dalam penjaro Lukman dapek kaba bahwa nan mambunuah apaknyo tu adolah Datuk Langit tu surang. Lukman capek mancari aka supayo capek kalua dari penjaro ko jo menantang Datuk Langit tu. Lukman jo Datuk Langit bacakak, akhirnyo Lukman mengalahan si Datuk Langit iko. Salapeh itu, polisi tibo jo Lukman samo Datuk Langit ditangkok dek polisi

## Nilai nan Takanduang didalamnyo
Harimau Tjampa manghadirkan kebudayaan Minangkabau nan kental bana. Hal iko dapek dicaliak dari elemen-elemen nan ditampilan untuak mengukuhkan carito, antaro lain, silek daerah iko sabagai salah satu panggarak carito. Elemen lainnyo adolah pantun, sastra lisan Minangkabau jo musik sabagai panganta jo transisi antaro babak, jo ilustrasi caritonyo. Film Harimau Tjampa nan kedaerahan nan kanta manjadi stimulus bagi sineas lain pado zaman itu untuak mandudukkan nilai-nilai daerah sabagai identitas nasional.

## Lokasi Filmnyo
Film iko diambiak mayoritas di Sumatera Barat.

## Pamain
Malin Marajo sabagai Saleh

Bambang Hermanto sabagai Lukman

Raden Ismail sabagai Datuk Langit

Titi Savitri

Nurmaningsih

Wahid Chan

## Rujuakan
Darwis

## Darwis
**Darwis** atau nan dikana jo *Atuak Duih Gerai* adolah saorang pandeka Silek Pariangan nan takana salapeh Abdul Manan.

## Biografi
Darwis basuku Dalimo Panjang, asa jorong Pariangan. Istrinyo banamo Limah, suku Piliang jo punyo 4 anak, namonyo Sana, Nirmala, Ancang, jo Ijan. Darwis lahia pado tahun 1900 jo wafat pado 1986 pado usio 86 tahun. Dimakamkan di Pariangan. Katiko hiduik, inyo karajo sabagai petani jo guru silek. Darwis baraja silek pado guru silek nan takana, Katik Busai. Sepanjang hiduiknyo, Darwis aktif maaja silek di Pariangan. Ratusan muridnyo alah manjadi pandeka nan takana jo acok manjuarai kejuaraan jo festival silek.

## Darwis jo Abdul Manan
Darwis jo Abdul Manan maaja silek di surau tarekat, samentaro Darwis maaja silek di halaman rumah gadang pado malam hari. Inyo dikana sabagai ahli Silek Harimau di Pariangan

## Silek Harimau
Silek Harimau takana karano seseorang harus basilek jo harimau katiko akan manyalasaian ilmu silek jo Atuak Duih. Harimau jelmaan nan dipaliharo dek Atuak Duih hadir d tangah halaman rumah gadang untuak manyerang para pandeka nan alah siap menghadapinyo jo babagai jurus nan alah diajaan dek guru. Jiko masih ado nan tagores dek serangan harimau itu, inyo harus baraja liak, aratinyo inyo alun pandai manjadi pandeka nan sempurna.

## Keemasan Darwis
Pado waktu tu banyak guru silek nan mambukak sasaran untuak maajaan silek di Pariangan, sarupo Kari Malano, Duih Talano, Buyuang Kasiak, dll.Tapi indah takana bana. Nan paliang takana pado waktu tu memang Darwis atau Atuak Duih Gerai tasabuik.

## Kalabihan Darwis
Kalabihan Darwis surang menguasai langkah panjang nan diajaan dek gurunyo, sementaro Angku Ampek nan juo saorang pandeka ndak mampu menguasai teknik tasabuik, tapi pandai dalam langkah nan lain. Manuruik muridnyo bahwa langkah panjang iko indak diajaan kapado sadolah urang, tapi hanyo kapado urang-urang tatentu.

## Rujuakan
Pasa Raya Padang

**Pasa Raya Padang** adolah pasa tradisional tagadang nan manjadi pusat pardagangan utamo di Kota Padang. Pasa ko balokasi di Kampuang Jao (atau Kampung Jawa), Kacamatan Padang Barat. Pasa ko didirikan pado zaman kolonial Balando dek saurang kapiten Cino banamo Lie Saay. Dalam pakambangannyo, Pasa Raya Padang pernah manjadi sentra padagangan bagi masyarakaik di Sumatra Barat, Riau, Jambi jo Bengkulu pado era 1980-an.

Pasa Raya Padang mulai mangalami kamunduran samanjak hilangnyo Tarminal Lintas Andalas jo Tarminal Goan Hoat nan mamiliki peran vital dalam mobilitas warga jo komoditas. Kaduo tarminal tu barubah manjadi pusat pabalanjoan modern Plaza Andalas jo SPR Plaza. Para padagang kaki limo nan sabalumnyo manggaleh di lingkungan tarminal baraliah mamakai sabagian gadang badan jalan sahinggo mambuek sambaraut kondisi pasa. Puncak kamunduran Pasa Raya adolah pado saat tajadinyo bancano gampo bumi 2009 nan manghancuakan infrastruktur pasa.

## Caliak Pulo

* Saudagar Minangkabau

## Rujuakan
Unix

**Unix** atau **UNIX** adolah sabuah sistem operasi komputer nan diawali dari project Multics (Multiplexed Information and Computing Service) pado tahun 1965 nan dikarajoan American Telephone and Telegraph (AT&T), General Electric (GE), jo Institut Teknologi Massachusetts (MIT), dek biaya dari Departemen Pertahanan Amerika (Departement of Defence Advenced Research Project, DARPA atau ARPA). UNIX didesain sabagai Sistem operasi nan portabel, *multi-tasking* dan *multi-user*. Pangembangannyo dimulai dari tahun 1970-an di Bell Labs dek Ken Thompson, Dennis Ritchie, jo lainnyo.

Awalnyo ditujukan untuak dipakai dek internal Bell System, AT&T kamudian malisensikan Unix ka pihak lua pado tahun 1970-an, nan menyebabkan muncua banyak variasi Unix nan dibuek dek akademisi maupun parusahaan komersial sarupo nan dibuek dek Universitas California, Berkeley (BSD), Microsoft (Xenix), IBM (IBM AIX), jo Sun Microsystems (Solaris). Di awal tahun 1990-an, AT&T manjua Unix kapado Novell, nan kamudian manjua bisnis Unix-nyo kepado Santa Cruz Operation (SCO) pado tahun 1995. Merek dagang UNIX ditaruihan kapada konsorsium industri netral banamo The Open Group, nan mangizinkan panggunoan merek UNIX kapada sistem operasi nan mamanuhi spesifikasi banamo Single UNIX Specification (SUS).

## Pandahuluan
Sistem operasi Unix digunoan sacaro lueh baik sabagai server atau workstation. Arsitektur Unix jo model client/server marupokan elemen nan paliang pentiang dalam pakambangan internet jo mangubah proses komputasi sacaro tapusat dalam jaringan daripado proses tungga di komputer. Linux marupokan sistem operasi nan diadopsi dari Unix jo tasadio sacaro bebas jo mandapek popularitas sabagai alternatif dari sistem operasi proprietary sarupo Microsoft Windows

## Jinih-jinih UNIX
UNIX adolah sabuah sistem operasi nan dikambangkan dek banyak pihak. Satiok pihak nan mangembangkan UNIX, manambahan teknologi miliknyo ka dalam UNIX, nan meskipun hal itu di lua standa, mampu manjadikan sistem operasi UNIX labiah kuek atau labiah andal. Tabel barikuik manyabuikan babarapo jinih-jinih UNIX.

## Prinsip Pemrograman UNIX
UNIX punyo suatu budaya pemrograman nan menarik. Salah satunyo adolah nan sarupo dikatoan dek Douglas McIlroy :

## Caliak pulo

* Windows
* Linux

## Rujuakan

## Rujuakan Buku
Menhir Koto Tinggi

**Menhir Koto Tinggi** atau **Menhir Bawah Parit** adolah paninggalan arkeologis dari zaman prasejarah megalitik nan ditamukan di Nagari Mahat, Kecamatan Bukit Barisan, Kabupaten Lima Puluah Kota, Provinsi Sumatera Barat, Menhir Koto Tinggi iko tamasuak dalam Kompleks Menhir Maek dan barado di lahan miliak suku Pisang sarato manyimpan banyak nilai sijarah tantang asa mulo paradaban niniak muyang masyarakaik Minangkabau. Manuruik Paraturan Menteri Nomor PM.86/PW.007/MKP/2011, paninggalan arkeologi ko ditetapkan sabagai situs cagar budaya di Indonesia nan dikelola dek BP3 Batusangkar.

Kabudayoan megalitik marupokan istilah untuak manyabuikkan kabudayoan nan manghasilkan bangunan-bangunan dari batu gadang. Pandirian bangunan dalam tradisi megalitik selalu didasarkan pado kaparcayoan manganai adonyo hubungan antaro dewa-dewa jo manusia nan alah maningga. Menhir adolah sabuah batu tagak baik dikarajokan atau alun dikarajokan jo dilatakkan  sangajo di suatu tampek untuak media panghormatan jo manjadi lambang dari urang-urang nan diparingati.

Latak geografis Menhir Koto Tinggi adolah 00º 1’ 35,5” LU jo 100º 29’ 41” BT, barado pado katinggian 350 meter di ateh parmukoan lauik. Menhir Koto Tinggi mampunyoi Jumlah tamuan menhir sabanyak ± 311 buah dari babagai bantuak, ukuran jo hiasan sarato orientasi menhir kaarah Tenggara (Gunuang Sago).

## Caliak juo

* Menhir Maek

## Rujuakan
Batagak pangulu

**Batagak pangulu** marupokan upacara adaik Minangkabau dalam rangka maresmikan saurang manjadi panghulu. Dalam hal ko pangangkatan atau paresmian panghulu indak dapek dilakuan dek kaluarga nan basangkutan sajo. Paresmian haruslah bapedoman kapado patitiah adaik “*maangkek rajo, sakato alam, maangkek panghulu sakato kaum*”. Tata tertib maresmikan panghulu dimulai dari rapek atau mufakaik kaum, kamudian dibaok kahalaman nan artinyo dibaok masalahnyo ka dalam kampuang lalu diangkek ka tingkek suku jo akhianyo di baok dalam Karapatan Adaik Nagari (KAN),nan bahak mamasangkan deto panghulu (tutuik kapalo kabasaran panghulu) nan baru diangkek iolah pucuak adaik.

Pangangkatan panghulu dapek juo dilakuan jo padoman *iduik bakarilaan, mati batungkek mati* artinyo, jikok saurang panghulu alah indak talok lai manjalankan tugasnyo, dek karano kasibukan lain atu dek karano kasihatan indak mangizinkan atau dek karano bakarajo di rantau jo sabagainyo, mako inyo buliah manyerahkan jabatan itu kapado calon panggantinyo. Biasanyo calon pangganti ko adolah kamanakannyo (anak laki-laki saudara padusinyo) nan alah dewasa.

sacaro umum Batagak pangulu indak agenda rutin nan mamiliki wakatu tatantu malainkan basifaik kondisional jo fleksibel sasuai kabutuhan atau situasi masyarakaik nan dinamis sahingga upacara Batagak pangulu hanyo akan diadokan apabilo saurang panghulu adaik alah layak di ganti.

## Caro Batagak Pangulu
Upacara malewakan gala atau menagakkan panghulu adolah suatu kagiatan nan dilakuan dek kaluarga jo masyarakaik nagari untuak mangukuhkan sako (gala pusako) pado suatu kaum. Managakkan sako dapek dilakuan ateh tigo hal sarupo hiduik bakarelaan (mangganti panghulu nan masih hiduik), mati batungkek budi (mangganti panghulu nan alah maningga dunia), gadang manyimpang (pangangkatan panghulu baru). Malewakan gala batujuan untuak mambaritahukan kapado masyarakaik ateh palantikan pamimpin baru suatu kaum jo panghulu tasabuik akan mamimpin nagari sacaro kolektif basamo jo panghulu lainnyo. Saurang panghulu pado hakekatnyo “tumbuah dek batanam, tinggi dek baanjuang, gadang dek baambak”. Kapamimpinan panghulu ditantukan dek masyarakaik kaumnyo, paralu mandapekan dukungan dari anggota kaluarganyo untuak manjalankan roda pamarintahan kaluarga kaum jo nagari. Biasanyo upacara pangangkatan panghulu dilakuan salamo tigo hari disertai jo patunjukan kasenian untuak manghibur tamu jo makan basamo jo caro manyambalih saikua kabau jo kapalanyo digantuangan di tampek nan labiah tinggi sabagai tando suksesnyo kagiatan ko. Sadonyo kaluarga dakek, kaluarga jauah jo karabaik sarato masyarakaik lainnyo dalam nagari turuik hadir mameriahkan tarutamo pado acara puncak sarupo mandangakan pidato adaik nan manyatokan tugas jo tangguang jawab panghulu baru tasabuik. Dalam pidato adaik panghulu nan baru diangkek tasabuik manyatokan bahwa inyo bajanji indak manyimpang dari kaedah adaik dalam manjalankan roda pamarintahannyo.

## Referensi
Sambilan Koto, Dharmasraya

**Sambilan Koto** adolah sabuah kacamatan di Kabupaten Dharmasraya, Sumatra Barat, Indonesia.

Kacamatan Sambilan Koto talatak di bagian utara Kabupaten Dharmasraya, jo jarak Ibu Kota ka Kacamatan kurang labiah 45 Km dari ibu kota Kabupaten Dharmasraya, jo bateh wilayah sabagai barikuik :

*       Sabalah Utara babateh jo kacamatan Tanjung Gadang Kabupaten Sijunjung
*       Sabalah Salatan babateh jo Pulau Punjung
*       Sabalah barat babateh jo Kabupaten solok
*       Sabalah Timua babateh jo Kabupaten Solok Selatan.

Babarapo nagari di kacamatan Sambilan Koto adolah:

* Silago
* Lubuak Karak
* Koto Nan IV dibawuah
* Banai

## Panduduak
Kacamatan Sambilan Koto Kabupaten Dharmasraya badasarkan data Taun 2018 bajumlah 8.789  jiwa, tadiri dari  laki-laki 4.403 jiwa  jo padusi 4.386  jiwa nan tasebar di 4 (ampek) Nagari, umumnyo baragamo islam jo masyarakaik nan babeda-beda. Nan mano sabagian gadang tadiri dari suku Minang, Jawa jo Sunda.

Panyebaran jumlah panduduak manuruik nagari  tabanyak barado di Nagari Banai  sabanyak 3.145 urang, Nagari Koto nan IV dibawuah sabanyak 2.680 urang, Nagari Silago  sabanyak 1.750  urang jo Nagari Lubuak Karak sabanyak 1.214 urang.
Silaut, Pasisia Salatan

**Silaut** adolah sabuah Kacamatan paliang salatan Kabupaten Pasisia Salatan Provinsi Sumatra Barat, Indonesia. Sacaro administratif wilayahnyo adolah wilayah Nagari Silaut.

Sacaro administrasi Kacamatan Silaut tabagi ateh 10 Pamarintahan Nagari yaitu antaro lain:

# Nagari Silaut
# Nagari Sungai Sirah
# Nagari Sungai Sarik
# Nagari Sungai Pulai
# Nagari Pasir Binjai
# Nagari Talang Binjai
# Nagari Durian Seribu.
# Nagari Lubuk Bunta
# Nagari Air Hitam
# Nagari Sambungo

## Kantua
Alamaik kantua kacamatan:

: Jl.Raya Padang - Bengkulu Km Silaut

## Pamekaran Kabupaten
Samanjak taun 2003, masyarakaik di tigo kacamatan paliang salatan di kabupaten ko alah mamparjuangkan sabuah kabupaten baru nan maliputi daerah Renah Indojati yaitu Inderapura, Tapan, Lunang jo Silaut. Usaho pamekaran ko pado awalnyo indak direspon Pamarintah daerah Pasisia Salatan, tapi saat ko parjuangan alah mambuahkan hasia. Pado taun 2012 ko alah dilaksanakan pamakaran tigo kacamatan di Renah Indojati manyusul pamakaran nagari nan alah dilaksanakan untuak mamanuhi parsyaratan administratif sabuah kabupaten baru. Ditargetkan pado taun 2013 kabupaten Renah Indojati nan diidamkan alah tabantuak. Kabupaten Renah Indojati tadiri ateh 6 kacamatan yaitu:

# Basa Ampek Balai Tapan
# Lunang, parubahan namo dari Kacamatan Lunang Silaut
# Pancung Soal
# Air Pura, Pamakaran dari Kacamatan Pancung Soal
# Ranah Ampek Hulu Tapan, Pamakaran dari Kacamatan Basa Ampek Balai Tapan
# Silaut, Pamakaran dari Kacamatan Lunang Silaut

Jo Ibu kota Kabupaten barado di Bukik Buai, Nagari Bukik Buai Tapan, Kacamatan Basa Ampek Balai Tapan.

## Rujuakan


## Pranala lua